Felagsmynd av kvinnunum tikin áðrenn dystin um finaluplássið. Kvinnurnar í steypafinaluni Leygardagin tryggjaðu kvinnurnar hjá okkum sær plássið í steypafinaluni á Tórsvølli tann 9. september, har tær skulu dystast móti EBS/Skála um steypið. Leygardagin var seinna hálvfinala í steypakappingini hjá kvinnum á skránni. Dagurin byrjaði við, at vit møttu kl. 15 í HB-húsinum og fingu ein lekkran bita. Eftir tað gingu vit øll ein túr yvir í plantasjuna og fingu tankarnar á okkurt annað eina løtu. Øll vóru sera spent, so tað var gott at fáa fríska luft, og sleppa at hugna okkum saman áðrenn. Kl. 18 varð dysturin bríðkslaður í gongd og var sera javnur. Vit vóru tó meira á bóltinum, og okkara álopsleikarar hóttu B36 verjuna. Tá 28 min. vóru leiktir, lobbaði Rebekka ein góðan bólt uppum verjuna, Milja var klár, og so var 1-0. Hendan leiðslan helt sær líka til 7 min. áðrenn hálvleik. B36 fekk fríspark beint uttanfyri feltið, úti í okkara vinstru síðu. Ásla skeyt eitt hart gott fríspark yvir múrin, og beint á málið, Simona fekk hendurnar á bóltin, men tíverri fór hann inn í málið. Hálvleiksstøðan var 1-1. Eftir hálvleikin hildu bæði liðini fram við at pressa og nógvir møguleikar komu burturúr. Tá ið 83 min vóru spældir skoraðu tær hvítu aftur og støðan gjørdist 2-1. Hetta gjørdist eisini endaliga úrslitið. Sigast skal at bæði liðini høvdu nógvar kjansir at skora fleiri mál. Samanlagt yvir báðar hálvfinalu dystirnar, var støðan 5-3 til okkum, tí var úrslitið gott nok! Frøðin var stór hjá bæði okkum leikarum, og venjarum. Vit eru í steypafinaluni!!! Hon verður leikt 9. septembur á Tórsvølli. Mótstøðuliðið verður EBS/Skála.